El Teatre Serrano acollirà el 8 de febrer la gala benèfica 'Alza tu voz'
28 gener 2025

## El Teatre Serrano acollirà el 8 de febrer la gala benèfica 'Alza tu voz'28 gener 2025Última actualització: 28 gener 2025

![](../gestion/img/1848a3569f9ad7fa9af6f4b24b4133123acb3c11e3fb40fa927b570cb42a4c14.jpg)  
  

La regidora delegada de Sanitat, **Liduvina Gil**, la presidenta de l'Associació Espanyola Contra el Càncer a Gandia, **Evelyne Cieslak**; la presidenta de l'Associació del Parkinson de la ciutat, **Mari Carmen Escrivà**; i la soprano **Montse Bermúdez**, han presentat la **VII Gala Solidària 'Alza tu voz**', que se celebrarà el pròxim 8 de febrer al Teatre Serrano. Tal com ha explicat la regidora, l'objectiu és recaptar diners per a lluitar contra ambdues malalties a través d'aquest concert en el qual participaran 14 cantants, 4 músics i 6 ballarins.

Gil ha mostrat la seua satisfacció per l'organització d'aquest tipus d'iniciatives que ajuden a col·lectius que ofereixen ajudes a malalts i familiars de dues malalties que _“hui dia estan molt presents en la nostra societat, per la qual cosa és molt important aquest tipus d'accions que permeten recaptar fons per a la investigació i donar suport a teràpies”_. La regidora també ha volgut agrair la col·laboració desinteressada de tots els artistes que participaran.

Bermúdez, directora de l'esdeveniment, ha assenyalat que en aquest concert s'interpretaran les peces més populars del repertori clàssic (Òpera, Sarsuela i Napolitanes) i del repertori popular (Musicals, música Pop-Rock, Pasdoble, Balada...). “_Hem incorporat diferents especialitats artístiques a la gala, amb la qual cosa s'enriqueix la iniciativa i, en aquesta edició, hem volgut prioritzar artistes locals. A més, tindrem alguna novetat que esperem que puga satisfer tots els públics”._

Per la seua part, les presidentes dels col·lectius han volgut agrair la implicació _“de tantes persones i del consistori per ajudar-nos a recaptar fons que ens permeten continuar amb el nostre dia a dia i que puguem continuar fent campanyes de prevenció”._

Les entrades costen 12 euros i poden comprar-se a les seus de les dues associacions, fins al dissabte a la farmàcia del passeig, o a la pàgina web de Crono4sports, i en taquilla una hora abans de l'espectacle.